Bolesť žlčníka
Akýliek od bolesti žlčníka.Mam stukovatelu pečeň.
Dobrý deň,
ďakujeme za prejavenú dôveru.
Bolesť žlčníka môže mať rôzne príčiny. Medzi ne patria choroby žlčníka a žlčových ciest ako akútny zápal žlčníka, cholelitiáza (žlčové kamene), dyscholia (zmena zloženia žlče), dyskinézy a pod. Liečba bolestí žlčníka závisí od jeho konkrétneho ochorenia. Voľnopredajné lieky na žlčník podporujú vylučovanie žlče, uvoľňuje bolestivé kŕče a a uľavujú od bolesti.
V liečbe sa zvykne využívať liek
Febichol
, ktorý má výrazný choleretický účinok, zvyšuje produkciu a vylučovanie žlče. Je vhodný pri chronických chorobách žlčníka a žlčových ciest, pri stabilizovaných žlčníkových kameňoch. Nesmie sa podávať pri akútnom zápale pečene, žlčníka a žlčových ciest.
Ďalšou liečebnou možnosťou je liek
Isochol
, ktorý pôsobí choleretický a spasmolyticky. Zvyšuje tvorbu a vylučovanie žlče, tlmí bolesť pri žlčových ťažkostiach tým, že uvoľňuje bolestivé kŕče hladkej svaloviny žlčníka, žlčovodov a predovšetkým ich zvieračov. Používa sa pri spazmoch žlčových ciest alebo žlčníka rôzneho pôvodu, odstraňuje chronickú zápchu spôsobenú nedostatkom žlče v čreve. Po porade s lekárom sa užíva aj pri tráviacich ťažkostiach, po akútnych zápaloch pečene aj pri chronickom ochorení pečene.
Na bolesť žlčníka je možné podávať aj spazmolytiká, ktoré pomáhajú uvoľniť kŕče (kŕčovité kontrakcie) vnútorných orgánov, napr. žalúdkovo-črevných, žlčových, močových alebo ženských pohlavných orgánov a tak zmierňujú bolesť. Vhodnou voľbou je napríklad liek
Buscopan
s obsahom butylskopolamínu. Používa sa na odstránenie kŕčov hladkých svalov v tráviacom trakte, močových a pohlavných orgánoch (v žalúdku, črevách, žlčovom a močovom trakte). Môže sa použiť napr. pri žlčníkovej a obličkovej kolike. Liek sa odporúča užívať u dospelých a detí od 6 rokov v dávke 1-2 obalené tablety 3 až 5x denne, pokiaľ lekár neurčí inak. Nesmie sa užívať dlhšie ako 3 dni bez poradenia sa s lekárom.
Ako podporná liečba sa používajú
čaje
a byliny s choleretickým účinkom, medzi ktoré patrí mäta pieporná, repík lekársky, rebríček obyčajný púpava lekárska, lastovičník väčší a pod.
Ďalšou možnosťou podpornej terapie je liek Cholagol, ktorý obsahuje liečivá väčšinou rastlinného pôvodu. Väčšina z nich má povzbudivý vplyv na tvorbu a vylučovanie žlče. Liek zmierňuje kŕče hladkého svalstva žlčových ciest, pôsobí protizápalovo a má dezinfekčný a mierne preháňavý účinok. Nie je však vhodný pri obštrukcii žlčových ciest. Dávkovanie je 5-10 kvapiek (liek je potrebné nakvapkať na kocku cukru) 3x denne 30 minút pred jedlom, pričom medzi jednotlivými dávkami musí byť časový odstup minimálne 5 hodín.
Pri pretrvávaní ťažkostí, silných bolestiach sprevádzaných zvýšenou teplotou alebo horúčkou, zmene farby stolice, či vracaní vyhľadajte lekársku pomoc.
Prajem skorú úľavu od ťažkostí.
S pozdravom
PharmDr. Veronika Kiabová